Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 527/12/7710	Stará Ľubovňa, 21.2.2013
EEČ : 2-59-13-2013

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 25.11.2012 v čase okolo 01.00 hod. počas vykonávania preventívno bezpečnostnej akcie policajtov OR PZ XXXXX v pivničných priestoroch Kultúrneho domu - hudobnej skúšobni, na Nám. gen. Štefánika č. 5 v XXXXX,  neoprávnene prechovával vo vonkajšom vrecku bundy, ktorú mal na sebe, pre vlastnú potrebu 1 igelitové vrecúško s obsahom  rastliny zelenej farby, ktorá bola podľa znaleckého posudku Kriminalisticko - expertízneho ústavu PZ v Košiciach označená ako sušené konope (marihuana), ktoré je v zmysle zákona NR SR č. 139/1998 Z. z. o omamných látkach, psychotropných látkach a prípravných látkach v znení neskorších predpisov, zaradené do I. skupiny omamných látok, pričom bolo zistené, že sa jednalo o 950 mg konope s priemerným obsahom účinnej látky THC (tetrahydrokanabinol) väčšom ako 30 mg, z ktorého by bolo možné pripraviť minimálne 3  jednorazové dávky drogy
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa 25.11.2012 bolo začaté trestné stíhanie a uznesením zo dňa 15.01.2013 podľa § 206 ods. 1 Trestného poriadku vznesené obvinenie XXXXX za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona na tom skutkovom základe ako je uvedené vo výrokovej časti tohto uznesenia. 

	V priebehu vykonaného skráteného vyšetrovania bol vypočutý obvinený a do spisu boli zabezpečené listinné dôkazy.

	Obvinený sa v priebehu skráteného vyšetrovania ku skutku, ktorý mu je kladený za vinu priznal, vyhlásil, že spáchal skutok za ktorý je stíhaný, svoje konanie oľutoval a zároveň súhlasil s podmienečným zastavením trestného stíhania. 
     
	V zmysle § 216 ods. 1 Trestného poriadku v konaní o prečine, na ktorý zákona ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného, s prihliadnutím na jeho doterajší života a na okolnosti prípadu, možno dôvodne takéto rozhodnutie považovať za dostačujúce.

	V tomto konkrétnom prípade ide o konanie, ktoré napĺňa znaky skutkovej podstaty prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona, za ktorý zákon ustanovuje trest odňatia slobody v trvaní  na tri roky.  

	Obvinený XXXXX sa k trestnej činnosti kladenej mu za vinu priznal, udelil súhlas na postup podľa § 216 ods. 1 Trestného poriadku a vyhlásil, že skutok, za ktorý je trestne stíhaný spáchal, pričom neboli zistené skutočnosti, ktoré by preukazovali, že jeho vyhlásenie nebolo vykonané slobodne, vážne a zrozumiteľne. 
     
	S poukazom na vyššie uvedené skutočnosti, na osobu obvineného, ktorá nebola doposiaľ súdne trestaná, ktorá podľa správy Obvodného úradu XXXXX, odbor všeobecnej vnútornej správy od roku 2011 nemá žiadny záznam v evidencii priestupkov, vzhľadom na jej doterajší život, na  kladnú charakteristiku z miesta trvalého bydliska, na jeho priznanie, oľutovanie trestnej činnosti, ako aj na ďalšie okolnosti prípadu, možno konštatovať, že boli splnené všetky zákonné podmienky pre podmienečné zastavenie trestného stíhania a toto rozhodnutie je možné považovať za dostačujúce.

	Podľa § 216 ods. 2 Trestného poriadku, v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	V zmysle vyššie citovaného zákonného ustanovenia bola obvinenému stanovená skúšobná doba v trvaní 12 /dvanásť/ mesiacov. Zohľadňujúc stupeň spoločenskej nebezpečnosti konania páchateľa, osobu obvineného, doterajší život ako aj s poukazom na okolnosti prípadu, skúšobnú dobu je možné považovať za primeranú za účelom nápravy obvineného. 

	Skúšobná doba podmienečného zastavenia trestného stíhania začína plynúť nadobudnutím právoplatnosti tohto rozhodnutia. Ak obvinený v priebehu skúšobnej doby bude viesť riadny život, rozhodne orgán, ktorý trestné stíhanie podmienečne zastavil, že sa osvedčil. Inak rozhodne, a to aj počas trvania skúšobnej doby, že sa v trestnom stíhaní pokračuje / § 217 ods. 1 Trestného poriadku /.

Na základe vyššie uvedených skutočností bolo rozhodnuté tak, ako je uvedené vo výrokovej časti tohto rozhodnutia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka